Krajcer, Daniel, minister kultúry SR (2010-12-09):
Vážený pán predseda, vážené panie poslankyne, páni poslanci, želám dobré ráno a dovolím si uviesť v druhom čítaní vládny návrh zákona, ktorým sa mení a dopĺňa zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov. Vládny návrh zákona je výsledkom nie krátko trvajúcej alebo nie krátko trvajúcich koaličných rozhovorov a diskusií a zároveň naplnením Programového vyhlásenia vlády Slovenskej republiky na roky 2010 až 2014. Jeho cieľom je upraviť štátny jazyk tak, aby sa upokojili vášnivé diskusie, ktoré v našej spoločnosti vyvolala novela zákona o štátnom jazyku v minulom roku, čo sa dosahuje tým, že viaceré požiadavky obsiahnuté v ustanoveniach tohto zákona nadobúdajú vďaka navrhnutým zmenám racionálny základ. V návrhu zákona sa vypúšťajú niektoré nadbytočné povinnosti a zužuje sa neprimeraný široký rozsah niektorých ustanovení, ktoré by v súčasnej podobe mohli spôsobovať neopodstatnené obmedzenia a dodatočnú záťaž pre niektoré dotknuté subjekty, najmä v oblasti súkromného podnikania. Osobitne citlivo sa v návrhu pristupuje k príslušníkov národnostných menšín, ktorí schválením návrhu zákona v predloženej podobe získavajú vysokú právnu záruku na dôsledné rešpektovanie svojich práv, týkajúcich sa používania menšinových jazykov vo verejnom styku. Návrh zákona totiž veľmi dôsledne prepája tento zákon o štátnom jazyku so zákonom, ktorý rieši používanie jazykov menšín. Zároveň je potrebné zdôrazniť, že ani jedna z takto navrhnutých úprav neznamená spochybnenie postavenia slovenského jazyka ako štátneho jazyka Slovenskej republiky. Všetky zmeny v návrhu totiž jednoznačne rešpektujú ústavné zakotvenie štátneho jazyka. Predložený návrh zákona potvrdzuje záväzok súčasnej vlády sformulovaný v programovom vyhlásení, že na jednej strane bude vláda zabezpečovať ochranu a rozvoj štátneho jazyka, dbať o posilnenie jeho postavenia ako nástroja komunikácie a integrácie spoločnosti a zároveň sa odstránia niektoré nezmyselné reštrikcie, predovšetkým vo vzťahu k menšinám. Dámy a páni, dovolím si, ešte sa krátko vyjadriť k tým predloženým pozmeňujúcim návrhom, o ktorých som informovaný. V spoločnej správe sa nachádza jedna formulačná zmena, ktorá však má svoj racionálny základ a ministerstvo kultúry ako predkladateľ ju podporuje. Ide o to vsunutie slova „ohrozenia“ pred slová, ktoré riešia otázky pôsobenia dohľadu a prípadne množných sankcií, to znamená, ktoré sa týkajú života, zdravia, bezpečnosti a majetku občanov. Tento návrh figuruje v spoločnej správe spoločne s ďalším pozmeňujúcim návrhom, ktorý prešiel na ústavnoprávnom výbore. Ten rieši používanie českého jazyka alebo rušenie akýchkoľvek obmedzení. S týmto pozmeňujúcim návrhom musím podotknúť, sa ministerstvo kultúry nestotožňuje. Po konzultácii s pánom poslancom Viskupičom sa predkladá päť pozmeňujúcich návrhov, rovnako teda aj po konzultáciách s ďalšími kolegami v rámci koalície. Ten prvý návrh rieši zavedenie pojmu obecná polícia do § 3, keďže obecná polícia sa vypúšťa z § 6. Koniec-koncov vyplýva to aj z obsahu dôvodovej správy. A išlo o pripomienku, ktorú akceptujeme zo strany legislatívneho odboru Kancelárie Národnej rady. Ďalšie štyri pozmeňujúce návrhy, ktoré teda bude predkladať pán poslanec Viskupič, vyplývajú aj z diskusie a komunikácie zástupcu ministerstva s predstaviteľmi Európskej komisie. Zákon upravujú, vylepšujú, aj keď nejde o zásadné zmeny. O ďalších návrhoch oficiálne informovaní nie sme. Ja vás v tejto chvíli, dámy a páni, chcem požiadať o podporu návrhu tohto zákona. Ďakujem pekne.